KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi huviveneitä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 94/25/EY muuttamisesta

2000/0262 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi huviveneitä koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 94/25/EY muuttamisesta

1. TAUSTAA

Ehdotus toimitettiin Euroopan parlamentille ja neuvostolle (asiakirja KOM(2000) 639 lopullinen - 2000/0262 (COD)): // 12. lokakuuta 2000

Talous- ja sosiaalikomitea antoi lausuntonsa: // 28.-29. maaliskuuta 2001

Euroopan parlamentti antoi lausuntonsa ensimmäisessä käsittelyssä: // 5. heinäkuuta 2001

Muutettu ehdotus toimitettiin Euroopan parlamentille ja neuvostolle (asiakirja KOM(2001) 636 lopullinen - 2000/0262 (COD)): // 31. lokakuuta 2001

Yhteinen kanta vahvistettiin: // 22. 04. 2002

2. KOMISSION EHDOTUKSEN TAVOITE

Ehdotus perustuu perustamissopimuksen 95 artiklaan, ja siinä vahvistetaan yhdenmukaiset säännökset huviveneiden moottoreiden pakokaasu- ja melupäästöjen raja-arvoista. Se sisältää myös useita muutoksia, jotka koskevat direktiivin soveltamisalaan kuuluvien huviveneiden rakenneominaisuuksia (esimerkiksi vesiskoottereiden sisällyttäminen alkuperäisen direktiivin 94/25/EC [1] soveltamisalaan).

[1] EYVL L 164, 30.6.1994 s. 15-38.

Ehdotuksella pyritään

- parantamaan sisämarkkinoiden toimivuutta

- tukemaan sellaisten yhdenmukaistettujen yhteisön säännösten antamista, joilla säännellään huviveneiden moottoreiden pakokaasu- ja melupäästöjä sekä vältetään markkinoiden pirstoutuminen ja mahdolliset kaupan esteet

- suojelemaan ihmisten terveyttä, kansalaisten hyvinvointia ja ympäristöä.

3. YHTEISTÄ KANTAA KOSKEVAT HUOMAUTUKSET

3.1. Yleiset huomautukset

Komissio on tyytyväinen siihen, että neuvoston vahvistama yhteinen kanta suurelta osin vastaa huviveneiden moottoreiden pakokaasu- ja melupäästöjä koskevan komission ehdotuksen tarkoitusta ja tarjoaa erittäin hyviä teknisiä ratkaisuja.

3.2. Euroopan parlamentin ensimmäisessä käsittelyssä tekemät tarkistukset

Komissio on hyväksynyt tehdyistä 42 tarkistuksesta (tarkistukset nro 43, 1, 2, 3, 4, 5, 6, 7, 8, 9, 10, 11, 12, 13, 15, 16, 14, 17, 18, 44, 45, 20, 21, 22, 46, 23, 24, 28, 29, 30, 31, 33, 34, 48, 35, 36, 37, 38, 39, 40 ja 41) 11 tarkistusta parlamentin ehdottamassa muodossa (tarkistukset nro 1, 6, 14, 18, 44, 22, 28, 29, 37, 39 ja 41), kolme tarkistusta osittain (tarkistukset nro 43, 10 ja 45) ja 10 tarkistusta periaatteen tasolla (tarkistukset 3, 5, 7, 8, 12, 13, 21, 23, 35 ja 36) ja hylännyt loput 18 tarkistusta.

Komissio on hyväksynyt Euroopan parlamentin tekemistä tarkistuksista ne, joilla parannetaan tekstin luettavuutta. Se on ottanut huomioon myös meluntestausmenettelyjen yksinkertaistamistarpeen ja hyväksynyt näin periaatteen tasolla kaikki tarkistukset, jotka koskevat sellaisen vaihtoehtoisen menetelmän käyttöönottoa, jolla direktiiviehdotuksen meluntorjuntasäännösten noudattaminen voidaan osoittaa. Näiden menettelyjen yksinkertaistamisella voidaan todennäköisesti vähentää pieninopeuksisia veneitä tuottaville pienille veneenvalmistajille vaatimustenmukaisuusarvioinnista aiheutuvia kustannuksia.

Komissio on myös hyväksynyt periaatteen tasolla tarkistukset, jotka koskevat perämoottorien jakamista kahteen ryhmään: niihin, joissa on sisäänrakennettu pakokaasujärjestelmä, ja niihin, joissa sitä ei ole. Tämä jako ei muuta ehdotetun direktiivin tarkoitusta. Lisäksi kun sellaisia ulkolaitamoottoreita ja perämoottoreita, joissa on sisäänrakennettu pakokaasujärjestelmä, käsitellään samalla tavoin, voidaan samalla yksinkertaistaa meluntestausmenettelyjä, mistä pienet veneenvalmistajat hyötyvät.

Komissio on periaatteessa hyväksynyt sen, että se tutkii mahdollisuutta päästöjen raja-arvojen pienentämiseen entisestään direktiiviehdotuksen 2 artiklassa tarkoitetun kertomuksen yhteydessä, jonka se toimittaa neuvostolle ja Euroopan parlamentille.

Komissio on lisäksi hyväksynyt sen, että omaan käyttöönsä veneen valmistaneet veneenomistajat vapautetaan ehdotetun direktiivin meluntorjuntavaatimuksista.

Komissio ei ole hyväksynyt tarkistuksia, jotka edellyttävät komiteamenettelyyn liittyvien säännösten poistamista ja ovat siten komission toimeenpanovaltaa sääntelevien periaatteiden vastaisia. Komissio pitäytyy kannassaan siitä, että neuvoston päätöksen 1999/468/EY mukainen sääntelykomitea tulisi perustaa, jotta komissio voi käyttää toimeenpanovaltaa tehdäkseen pakokaasupäästökokeissa käytettäviä työjaksoja ja vertailupolttoaineita koskevia teknisiä muutoksia teknologian kehittyessä. Komissio katsoo, että tämä on asianmukaisin tapa, jolla lainsäädäntö voidaan mukauttaa tekniikan kehitykseen.

Komissio ei myöskään ole hyväksynyt tarkistusta, jossa edellytetään, että komissio tekee kahden vuoden kuluttua ehdotetun direktiivin voimaantulosta ehdotuksen uudeksi direktiiviksi, koska kyseinen tarkistus on sen aloiteoikeuden vastainen. Komissio on lisäksi hylännyt tarkistuksen, jossa poistetaan rinnakkaismoottoreita ja monimoottoriyksiköitä koskeva 3 dB:n ylitysmahdollisuus. Komissio katsoo, että ehdotettujen raja-arvojen voidaan katsoa olevan teknisesti saavutettavissa yksimoottorisilla veneillä ja ettei rinnakkaismoottoreille ja monimoottoriyksiköille voida asettaa samoja melurajoja.

3.3. Neuvoston tekemät lisäykset

Komission alkuperäiseen ehdotukseen tehdään yhteisessä kannassa seuraavat tärkeät lisäykset:

- 1 artiklan 1 kohdan 2 alakohdan c alakohta: omaan käyttöön rakennettuja veneitä koskeva poikkeus

Poikkeus, joka koskee sellaisten omaan käyttöön rakennettujen veneiden melupäästöjä, joita ei saateta yhteisön markkinoille, yksinkertaistaa asioita, ja sen avulla voidaan estää suurten kustannusten ja tarpeettomien rasitteiden aiheutuminen yksityishenkilöille. Komissio voi hyväksyä tämän muutoksen.

- 1 artiklan 8 kohdan 2 alakohta: veneensuunnitteluluokka D:n määritelmä

Tällä alakohdalla täydennetään veneensuunnitteluluokka D:n määritelmää komission alaisuudessa työskennelleen työryhmän ehdotuksen mukaisesti. Työryhmän ratkaisuehdotus toimitettiin neuvostolle ja komissio voi nyt hyväksyä muutoksen.

- 1 artiklan 8 kohdan 7 alakohta: palontorjuntavälineitä koskevat säännökset

Palontorjuntavälineitä koskevia yhdenmukaistettuja säännöksiä on vahvistettu ja selkiytetty komission ehdotuksen tavoitteiden mukaisesti. Komissio voi hyväksyä tämän muutoksen.

- 1 artiklan 8 kohdan 10 alakohdan C.1.2. alakohta: melunmittaustestien yksinkertaistaminen pk-yritysten osalta

Jotta pk-yrityksille aiheutuvia rasitteita voitaisiin vähentää, vertailuvenemenettelyn ja tarvittavien melunmittaustestien rinnalle on otettu vaihtoehtoinen menettely, joka perustuu pelkkien raja-arvojen käyttöön. Komissio hyväksyy tämän muutoksen, koska sen ansiosta voidaan todennäköisesti vähentää pieninopeuksisia veneitä tuottaville pienille veneenvalmistajille vaatimustenmukaisuusarvioinnista aiheutuvia kustannuksia.

- 2 artikla: tarkempi luettelo komission kertomukseen mahdollisesti sisällytettävistä tiedoista

Aihekokonaisuuteen, jota komissio tarkastelee neuvostolle ja Euroopan parlamentille toimittamassaan kertomuksessa, on lisätty yksityiskohtaisia aiheita. Näin tuetaan EU:n lainsäädännön jatkuvaa parantamista päästöjen entistä tehokkaammaksi vähentämiseksi ja ympäristönsuojelun tehostamiseksi. Komissio voi hyväksyä tämän aiheluettelon, koska se voi osoittautua hyödylliseksi ja kattavaksi perustaksi komission tulevia ehdotuksia varten.

4. PÄÄTELMÄT

Komissio antaa yhteisestä kannasta myönteisen lausunnon ja ottaa huomioon, että neuvosto on saavuttanut yksimielisyyden näistä asiakirjoista.

Komissio antoi kaksi lausumaa, kun neuvosto saavutti ehdotuksesta poliittisen yhteisymmärryksen. Toinen niistä koskee 8 artiklan 2 kohdan d alakohdassa tarkoitettuja vesiskoottereiden rakentamisen vaatimustenmukaisuusarvioinnissa noudatettavia menettelyjä ja toinen 2 artiklassa tarkoitettua raja-arvojen mahdollista seuraavaa vaihetta. Nämä lausumat ovat myös yhdenmukaiset sen kannan kanssa, jonka komissio on esittänyt Euroopan parlamentissa.

Lisäksi komissio on tehnyt varauksen, joka koskee liitteessä I olevan C osan 1.1. kohdassa tarkoitettua rinnakkaismoottoreita ja monimoottoriyksiköitä koskevaa 3 dB:n ylitysmahdollisuutta. Neuvoston kokouksen pöytäkirjaan on liitetty asiaa koskeva komission lausuma. Komission kannan perustana olevat syyt on kuvattu edellä kohdassa 3.2.

Komissio ja neuvosto ovat lisäksi antaneet yhteisen julistuksen, jossa ne sitoutuvat ratkaisemaan venesuunnitteluluokkaan D liittyvän ongelman ennen direktiiviehdotuksen lopullista hyväksymistä. Vastauksena tähän komissio voi hyväksyä neuvoston yhteisen kannan, joka on sisällön osalta yhdenmukainen parlamentin lisäyksen no. 46 kanssa.

LIITE Huviveneitä koskevat lausumat

1 ARTIKLA

8 artiklan 2 kohdan d alakohta

"Komissio varmistaa vesiskoottereiden rakentamisen vaatimustenmukaisuusarvioinnissa käytettävien menettelyjen osalta, että käytetyt moduulit kattavat riittävällä tavalla kaikki direktiivin asiaankuuluvat olennaiset vaatimukset."

8 artiklan 4 kohdan a alakohdan iii alakohta

"Muiden EY-direktiivien soveltamisesta saatujen kokemusten perusteella komissio aikoo pyytää tämän ehdotuksen mukaisesti nimettävien ilmoitettujen laitosten ryhmän teknistä sihteeristöä valvonnassaan laatimaan sertifioitujen viiteveneiden luettelon ja ylläpitämään sitä."

2 ARTIKLA

"Komissio ottaa huomioon sille 2 artiklan mukaisesti esitetyn pyynnön, jonka osalta se pidättää itsellään oikeuden vastauksen antamiseen perustamissopimuksessa vahvistettujen sääntöjen ja etenkin aloiteoikeutensa mukaisesti."

"Neuvosto ja komissio ilmoittavat, että ne sitoutuvat ratkaisemaan venesuunnitteluluokkaan D liittyvän ongelman ennen direktiiviehdotuksen lopullista hyväksymistä. Komissio on tätä tarkoitusta varten jo järjestänyt huvivenedirektiiviä käsittelevän asiantuntijaryhmän kokouksen, jonka tarkoituksena on käsitellä kyseistä ongelmaa marraskuun 2001 jälkipuoliskolla."

Jos ratkaisua ei löydetä direktiiviehdotuksen lopulliseen hyväksymispäivämäärään mennessä, neuvosto harkitsee seuraavan tekstin lisäämistä nykyiseen muutokseen, joka on tehty liitteessä I olevaan kohtaan veneiden tyyppiluokat, D:

"Veneiden tyyppiluokassa D sovelletaan ohi kulkevien veneiden synnyttämien aaltojen aallonkorkeuden osalta enintään 0,5 metrin ylitysmahdollisuutta".

3 artiklan 2 kohta

"Neuvosto korostaa, että huvivenedirektiivin 94/25/EY (ja tämän sitä muuttavan direktiivin) sekä IMO:n Marpol-yleissopimuksen liitteen VI välisen ristiriidan mahdollisimman pikainen ratkaiseminen on tärkeää. Jäsenvaltioita kehotetaan ottamaan komission avustuksella asia ensisijaiseksi tavoitteeksi, jotta kaikki jäsenvaltiot voisivat ratifioida Marpol-yleissopimuksen liitteen VI. Sopimus muodostaa tärkeän maailmanlaajuisen saastumista ehkäisevän toimenpiteen."

Liitteessä I olevan C osan 1.1 kohta

"Moottoreiden meluntestauksessa sovellettavan 3dB:n ylitysmahdollisuuden osalta komissio katsoo, että sen alkuperäinen ehdotus, jonka mukaan tätä mahdollisuutta sovelletaan kaikentyyppisiin rinnakkaismoottoreihin ja monimoottoriyksiköihin, on asian kannalta tarkoituksenmukaisempi ratkaisu".